**VEDTATTE UTTALELSER FRÅ FYLKESÅRSMØTE 2014**

**SAMFERDSLE**

Nasjonal transportplan for perioden 2014 – 2023 viser at den raudgrøne regjeringa har teke på alvor dei signala som har kome i frå Vestlandet om at me treng ein samanhengande transportkorridor mellom Kristiansand og Trondheim. Det satsas sterkt på eit ferjefritt E39 mellom Stavanger og Trondheim og ein effektiv og samstundes tryggare veg mellom Stavanger og Kristiansand.

Rogaland Arbeiderparti vil sikre høgverdige kollektivløysingar for å forbetre kollektivtilbodet i byområda. Me har eit stadig veksande næringsliv som har eit sterkt behov for at me investerar i nye effektive infrastrukturtiltak. Det er framleis behov for å rusta opp og vedlikehalde dei vegane me har, både i by og i distrikta. I denne samanheng er det viktig at lokale og regionale myndigheiter stør opp om og bidreg til at infrastrukturtiltak vert vedtekne, og at desse kan bli sett i gong snarast råd.

På Nord – Jæren er det særs viktig at me stør opp om Jærenpakke 2. Ei vidareføring av Haugalandspakken er naudsamt, og me vil at E134 blir stamvegen mellom vestlandet og austlandet. Rogaland fylkeskommune og kommunane er styrande aktørar  i samband med desse bompengepakkane, og er ein føresetnad for fleire vegprosjekt i fylket.

Me må satse på miljøvennleg infrastruktur, difor må jernbanesatsinga halde fram. Me har allereie i dag mange passasjerar som reiser med tog, men presset på vegane og areala rundt dei store befolkningssentra tving fram ei betydeleg auka satsing på jernbane. På Nord-Jæren forventar me svært høg befolkningsvekst dei komande tiår. For å ta omsyn til miljø, arealbruk og jordvern må mykje av denne veksten skje sørover i fylket. Ei offensiv satsing på Jærbanen er difor avgjerande. Samstundes er det eit mål å få meir gods over frå veg til bane.

Eit anna område som kan avlasta vegnettet for godstrafikk er stamnetthamnane våre, Risavika, Husøy, Kårstø og Egersund. Sikker innsegling, god infrastruktur og framtidsretta vegnett til desse hamnane må prioriterast for å nå målet om meir gods på kjøl.

***Rogaland Arbeidarparti vil:***

* styrke kollektivtrafikken og realisere Bussveg 2020 snarast, og sikre høgverdig kollektivløysning til Sandnes Aust.
* sjåførane må inkluderast i planlegginga av rutetilbodet i kollektivtrafikken.
* setje i gong byggjing av infrastrukturtiltak på E39 mellom Stavanger – Kristiansand.
* byggje 4–felts veg mellom Ålgård og Sandnes.
* bruke meir av dei fylkeskommunale midlane på vedlikehald av vegane i Rogaland.
* hindra sosial dumping hjå entreprenørane i samband med vegprosjekt  bl.a. gjennom samarbeid med LO.
* oppretta eit pilotprosjekt der det gis fri tilgong til kollektivtrafikk i ei begrensa prøveperiode på Nord-Jæren, Haugalandet og eventuelt andre aktuelle regionar.
* leggje ned Kolumbus og overføre ansvaret for kollektivtrafikken til fylkespolitikarane.
* at Jærbanen skal vere ei framtidsretta jernbanestrekning med dobbeltspor på heile strekninga frå Sandnes – Egersund som realiseres i eitt strekk.
* ha gode parkeringsareal ved kollektivknytepunkt.
* arbeide for at sjøvegen er eit reelt alternativ for å flytte gods vekk frå vegane.
* opprettholde eit godt og tenelig ferje og båttilbod i Ryfylke.
* arbeide for å styrke vinterruta til Utsira
* arbeide for oppgradering av E39 mellom Arsvågen og Aksdal.

**HELSE OG OMSORG**

Arbeiderpartiet er opptatt av at god helse er viktig for et godt og rikt liv. Målet er et sømløst helsevesen fra forebygging via diagnose til behandling. Samtidig vet vi at genforskningen kan endre det framtidige helsevesenet fullstendig. Slik det ser ut i dag, vil forebygging og behandling bli individualisert utfra kartleggingen av sykdommer i familien og våre egen kartlegging av eget arvestoff. Livsstilssykdommer som kols, diabetes, psykiske lidelser og rus/rusmisbruk er i sterk vekst. Derfor ønsker vi å styrke det forebyggende arbeidet som kan i varetas på frisklivssentraler med informasjon og råd. De som er i risikogruppene for spesielle sykdommer i tidlig alder, bør få tilbud om testing og utredninger regelmessig. Dette må tilpasses den enkelte sykdom og risikovurderingen avgjør hyppigheten.

**Rus og psykisk helse**

I dag er det helseforetakene som godkjenner rusbehandlingsinstitusjonene med fokus på korttidsbehandling. Vi ønsker at helseforetakene etablerer og godkjenner institusjoner som også har langtidsbehandling, f.eks Tyrilikollektivet. Deretter kan kommunen sende klienter til langtids omsorgsinstitusjoner i mangel på ettervern. Denne behandlingen må kommunene betale uavkortet. Hvis individualisert behandling også skal gjelde rusbehandling, må samarbeidet mellom kommuner og helseforetak bli bedre, i tråd med intensjonen av samhandlingsreformen. For å få dette til, må det tilføres friske midler til rusforebyggende tiltak.

Behandling i somatikken blir stadig omgjort til dagbehandling, poliklinisk behandling eller kortere innleggelser som følge av samhandlingsreformen. Kommunene tar derfor imot stadig dårligere pasienter. Innføringen av samhandlingsreformen innenfor rus- og psykiatritjenesten, vil kreve en oppbygging av en rekke bemannede omsorgsplasser innen rus- og psykisk helse som kommunen ikke har idag. Det er ikke lenger slik at dårlige psykiatriske brukere kan bo på institusjon i spesialisthelsetjenesten over lengre periode. Det vil derfor være nødvendig å utsette innføringen som er planlagt 2016. Kommunene må settes i stand til bygge dette opp med statlige midler.

**Psykisk helse**

Dårlig psykisk helse er økende i Norge. I tillegg viser Ung Data-undersøkelsen at andelen unge som behandles i psykisk helsetjeneste øker, likeledes øker også bruken av antidepressiva blant unge. Det er mange tiltak som kan gjøres for å bedre situasjonen, både lokalt, regionalt og nasjonalt. Økte pengebevilgninger, større tilbud og flere ansatte i psykiatrien er grunnleggende for et best mulig helsetilbud. Samtidig er det viktig å drive forebyggende arbeid for en bedre psykisk helse. Lavterskeltilbud og enklere institusjoner er viktige i dette arbeidet. Sammen med skolehelsetjenesten kan dette bedre hverdagen for mange ungdommer. Rogaland Arbeiderparti vil innføre sosialfag som inkluderer læring om psykisk helse både som eget fag og som en integrert del av andre fag.

Det er viktig å ha et godt psykisk helsevern og god kunnskap om dette.

Derfor ønsker Arbeiderpartiet å sette ned et utvalg i Rogaland som skal finne ut hvordan tilbudet er i dag, hva som må forbedres og hvilken situasjon fylkets unge, voksne og eldre er i, sett i et psykisk perspektiv. Videre ønsker vi å se på muligheten for å bedre tilbudet, «lære av de beste» og sette oss i førersetet som et foregangsfylke innen psykisk helsearbeid. Dette gjelder både for forebygging og behandling.

***Rogaland Arbeiderparti vil:***

* starte en prosess for å gi syn og tannhelse like økonomiske vilkår som de øvrige helsetjenestene.
* styrke fastlegeordningen og forebygging av sykdommer i takt med utviklingen innen forskning nasjonalt og internasjonalt.
* tilføre friske midler for å styrke det rusforebyggende arbeidet.
* prioritere å styrke psykiatritjenesten i kommunene med flere døgnbemannede omsorgsboliger for brukere med rus- og psykiske lidelser.
* øke de økonomiske bevilgningene til ungdomspsykiatrien.
* øke rekruttering av helsefaglig kompetanse innen psykiatri.
* at alle skoler i Rogaland skal ha tilgjengelig helsesøster minimum to dager i uken.
* at fastlegen må innkalle alle pasientene de har ansvar for og kartlegge hver enkelt.
* ha Oppveksthus i alle kommuner for å styrke tidlig innsats og forebygging, av familier med arvelige sykdommer og barn i faresonen.
* innføre en time pr uke med sosialfag i skolen som inkluderer læring om psykisk helse.
* utarbeide en nasjonal behandlingsplan innen psykisk helse.

**UTDANNING**

Det er kunnskap, kreativitet og skapertrang som gjør oss i stand til å løse morgendagens oppgaver. Lik rett til utdanning er grunnleggende for å utjevne sosiale forskjeller og gi alle mulighet til å ta i bruk sine evner. Vår visjon for kunnskapssamfunnet handler om å sikre folk tilgang til god og gratis utdanning med høy kvalitet. Vi har ambisjoner på vegne av alle barn. Gjennom tidlig innsats, tydelige læringsmål og mer tilpasset opplæring, skal det norske utdanningssystemet bidra til å gi alle barn og unge en mulighet til å lykkes.

**Den norske fellesskolen**

Rogaland Arbeiderparti vil styrke den offentlige fellesskolen som en felles arena for alle elever uansett bakgrunn. Gjennom bedre samarbeid mellom barnehage og skole vil vi bidra til at våre yngste får best mulig grunnlag for videre læring. I fellesskolen møtes barn og unge fra forskjellige samfunnslag. Det er en styrke at norsk skole bidrar til å motvirke skiller og motsetninger i samfunnet. Rogaland Arbeiderparti er bekymret for at økt privatisering og komersialisering vil gi store konsekvenser for den norske skolen, og krever at den varslede åpningen for privatskoler stanses. Uansett må kommunenes standpunkt til søknaden tillegges avgjørende vekt, slik at ikke den kommunale skoledriften trues.

Rogaland Arbeiderparti ønsker at det skal være åpenhet rundt kvaliteten på den offentlige skolen. Derfor støtter vi gjennomføring av de nasjonale prøvene. Samtidig mener vi det er viktig å påpeke at de nasjonale prøvene ikke alene måler kvaliteten på undervisningen eller kvaliteten på den enkelte skole. Vi ønsker ikke offentliggjøring av resultater som bidrar til rangering av skolene. Med et for ensidig fokus på resultatene på disse prøvene kan man lett komme i en situasjon der de nasjonale prøvene blir et mål og ikke et hjelpemiddel.

**Skolefritidsordningen (SFO)**

Rogaland Arbeiderparti ønsker at SFO skal være for alle barn og vil derfor styrke dagens tilbud. Det må utarbeides en nasjonal SFO-reform for å sikre kvalitet og innhold. Det må ses på muligheten for å integrere kulturskole, idrett og andre fritidsaktiviteter, slik at elevene opplever et helhetlig og variert aktivitetstilbud. Rogaland Arbeiderparti vil innføre en nasjonal makspris for SFO, som inkluderer ordninger for lavinntektsfamilier. Målet er at alle kommuner har et helårstilbud med topp kvalitet, som har åpningstider tilpasset det lokale næringslivet. Første skritt i innføringen av en makspris er å innføre søskenmoderasjon for familier som har barn i både barnehage og SFO.

**Barnehage og tidlig innsats**

Barnehagen skal være et trygt og tilrettelagt tilbud som utvikler barnas iboende nysgjerrighet og utforskertrang. For å kunne følge opp hvert enkelt barn godt, er det viktig at det er nok voksne med relevant utdanning i barnehagen. Vi vil legge til rette for at de ansatte i barnehagen kan øke sin formelle kompetanse og for at de kan ta barnehagelærerutdanning mens de er i arbeid. Samtidig vil vi fortsette arbeidet med full barnehagedekning, gjenninnføre maksprisen sittende regjering fjernet, og innføre det 2. barnehageopptak i året.

Full barnehagedekning hadde ikke vært mulig uten felles innsats fra kommunale og private barnehager. Rogaland Arbeiderparti er derimot opptatt av at barnehagesektoren ikke skal bli komersialisert og markedsstyrt. Derfor støtter vi endringene utdanningsdirektoratet har foreslått til kunnskapsdepartementet om begrenset overføring av pensjonskostnader til de private og differensiert kapitaltilskudd til barnehagene utfra barnehagenes alder.

Fagskolene er tertiær utdanning, på linje med universitetene, men er sterkt underfinansiert. De er med på å skape nye karriereveier, både i private og offentlige virksomheter. Fylkeskommunen har en sentral plass i finansieringsgrunnlaget, og fordeler de statlige tilskuddene etter det regionale behovet. Finansieringen må styrkes, og nye utdanninger må utvikles i nært samarbeid med arbeidslivets behov.

**Høyere utdanning**

Universiteter og høyskoler skal være langsiktige og faglig selvstendige forvaltere av kunnskap. Vårt mål er at alle skal ha lik rett til høyere utdanning uavhengig av økonomisk og sosial situasjon. Arbeidet for heltidsstudenten er da sentralt, og 11 måneders studiefinansiering må snarlig innføres og det må bygges 3000 studentboliger årlig. Vi beklager at den nye regjeringen har satt gjennomgangen av finansieringen på vent. Det haster, spesielt for de nyetablerte universitetene at dette arbeidet kommer i gang igjen.

***Rogaland Arbeiderparti vil:***

* arbeide for at pedagognorm i barnehage er på plass i 2016.
* at staten skal finansiere 50% av kostnadene til videreutdanning for barnehagelærere.
* øke satsingen på tidlig innsats i barnehage og skole ved å lovfeste pedagog- og voksentetthet i barnehagen og på 1.- 4.trinn i skolen.
* at regjeringens varslede åpning for privatsskoler stanses..
* ha en nasjonal SFO-reform.
* at gudstjenesten ikke skal gis karakter av semesteravslutning, da en avslutning skal være samlende for alle elever på skolen.
* *Arbeiderpartiet vil ha 11 måneder studiefinansiering og bygge 3000 studentboliger årlig.*

**NÆRING OG ARBEIDSLIV**

Aldri har så mange av oss levd av eget arbeid. Arbeid gir individuell frihet, økonomisk trygghet og gir den enkelte muligheten til å realisere sitt potensial. Arbeiderpartiets viktigste prosjekt er derfor å sikre arbeidsplasser og å skape nye. Det skal bli lettere å komme inn i arbeidslivet og vanskeligere å støtes ut.

Etter kort tid har den nye regjeringen endret politisk retning. Ved å innføre søndagsåpne butikker går den nye regjeringen mot ønske fra ansatte, eiere og befolkningen om å beholde søndagen som en kollektiv fridag. Ved å kutte i de regionale utviklingsmidlene vil færre gründere med gode ideer til nye bedrifter få gjort ideene sine til virkelighet. Ved å svekke permitteringsregelverket vil bedrifter miste verdifull kompetanse og flere arbeidstakere vil miste jobben. Rogaland Arbeiderparti motsetter seg denne utviklingen og frykter dette er en politikk for økte forskjeller.

**Permittering**

I statsbudsjettet for 2014 foreslo regjeringen å endre arbeidsgiverperioden ved permittering fra 10 til 20 dager og reduserte samtidig permitteringsperioden fra 30 til 26 uker. Endringene øker bedriftenes kostnader ved permittering med opp til 50% og flere bedrifter i Rogaland har varslet at de må benytte seg av oppsigelser i stedet pga. innstrammingene. Resultatet er at bedriften miste verdifull kompetanse, og det er stor fare for flere oppsigelser og økt bruk av midlertidig ansatte i tiden fremover.

Rogaland Arbeiderparti mener permitteringsordningen må styrkes og krever at arbeidsgiverperioden reduseres til 5 virkedager og at permitteringsperioden økes til 30 uker. Det er samtidig viktig å ha en fleksibel dagpengeordning. Det bør også åpnes for at ventedagene i ordningen fjernes, og at bedrifter kan rullere permitteringer uten å belastes kostnaden ved en ny arbeidsgiverperiode. Videre må det gis rom for at ansatte som har startet et utdanningsløp får rett til dagpenger tilsvarende stillingsprosenten på tross av ordinær permisjon.

**Lærlingeordningen**

Rogaland Arbeiderparti vil at ungdommen tilbys relevant utdanning. Det må derfor tilrettelegges for at både offentlig og privat virksomhet ser det som attraktivt å ta inn lærlinger. Bedrifter signaliserer stort behov for faglært arbeidskraft, og det må stimuleres til godt samarbeid med virksomhetene. Det må også stilles krav om læreplasser ved deltakelse i offentlige anbud. Offentlig sektor må i langt større grad delta i opplæringen av faglært arbeidskraft.

**Aktivt eierskap av statseide selskaper**

Statoil har et samfunnsansvar mer enn andre innen olje- og gassindustrien. Omstillingen i selskapet og kontrakter til Asia har aktualisert diskusjonen om eierskapet i selskapet. I anbudsprosesser må vektingen endres, slik at verft som over tid har vist stor leveringsdyktighet på tid og kvalitet får bedre uttelling.

Rogaland Arbeiderparti mener det bør gjennomføres en grundig gjennomgang av det statlige eierskapet i forbindelse med rulleringen av Eierskapsmeldingen i Stortinget, med sikte på et mer aktivt eierskap som bidrar til aktivitet i Norge, kompetansebygging, videreutvikler norsk industri og sikrer det globale klimaet. Statens eierandeler bør som hovedregel opprettholdes, og kan i enkelte tilfeller økes.

**Landbruk**

Rogaland Arbeiderparti advarer mot at regjeringen legger til grunn en overdreven markedstenkning i landbruket, og er redd dette vil føre til mindre norskprodusert mat, en avfolkning av distriktene og sentralisering av landbruksproduksjonen. Overilte endringer vil være irreversible, og kan frata Norge muligheten til å drive landbruksproduksjon i framtiden.

**Innovasjon**

Gjennom innovasjon og gründervirksomhet skal mange av framtidens arbeidsplasser skapes. Det offentlige må legge til rette for folk som har gode ideer får realisere disse. Vi skal fortsette å støtte grundere og andre næringsaktører slik at det blir enklere å skape arbeidsplasser i Norge.

***Rogaland Arbeiderparti vil:***

* ha en jevnere kjønnsbalanse i arbeidsmarkedet ved å øke kompetansen blant yrkes- og arbeidsrådgivere, opprette en egen likestillings- og rådgiveransvarlig i hvert fylke og styrke samarbeidet mellom skole/næringsliv.
* ikke at søn- og helligdager og offentlige høytidsdager skal gjøres om til vanlige arbeidsdager i varehandelen.
* at det generelle vern i arbeidsmiljøloven mot nattarbeid og søn- og helgedagsarbeid , § 10-10 og 10-11, også skal gjelde for ansatte i varehandelen.
* reversere kuttene i regionale utviklingsmidler.
* at permitteringsordningen må styrkes og krever at arbeidsgiverperioden reduseres til 5 virkedager og at permitteringsperioden økes til 30 uker.
* stille krav om læreplasser ved deltakelse i offentlige anbud der det er mulig (som bygg og anlegg/ riksferjesamband).
* Rogaland Ap ønsker fortsatt priskontroll på landbrukseiendommer, fordi vi ønsker en pris på produksjonsarealer som er samfunnstjenelig.
* satse på reiselivsnæringen i Rogaland og holde fremdriften i arbeidet med å opprette regionsvise destinasjonsselskaper.

**INTERNASJONAL UTTALELSE**

Arbeiderpartiet har alltid vært opptatt av at selv om vi er et lite land, må vi ta ansvar internasjonalt. Drømmen om frihet, likhet og solidaritet stanser ikke ved landegrensene, og våre tradisjoner for internasjonalt engasjement er en av de mest verdifulle tradisjoner vi har.

Som et av de rikeste landene i verden har Norge et spesielt ansvar for å bidra til å gjøre verden mer rettferdig. Norge må opprettholde bistandsmidlene på dagens nivå.  ***Dissens: Eline.*** - øke bistanden til 3 % av BNI innen 2030.

**Europa**

EU er Norges viktigste samarbeidspartner både økonomisk og politisk. Norge må bruke handlingsrommet i EØS-avtalen for å påvirke utformingen av nytt regelverk og ved gjennomføring i norsk rett. Politiske myndigheter må sikre at norske interesser ivaretas. Tidlig innsats i de politiske prosessene vil være påkrevet for å få gjennomslag. Dialog med arbeidslivets parter i forbindelse med innføring av EU-lovgivning i norsk rett er også avgjørende.

**Vest-Sahara**

Vest-Sahara er Afrikas siste koloni. Siden 1975 har det ikke-selvstyrte området vært under marokkansk okkupasjon. Mer enn 100 resolusjoner i FNs generalforsamling, og den internasjonale domstolen i Haag sin rådgivende uttalelse, bekrefter saharawienes rett til selvbestemmelse. Rogaland Arbeiderparti vil anerkjenne Vest-Sahara som uavhengig stat.

**Syria**

Den brutale borgerkrigen i Syria har krevd over 100.000 liv, og situasjonen for mange av de over to millioner flyktninger som lever i overfylte flyktningeleirer, er ytterst prekær. FNs høykommissær for flyktninger har bedt vestlige land, inkludert Norge, om å være villig til å ta imot flere flyktninger fra Syria. Rogaland Arbeiderparti mener regjeringen må opprette en luftbro for å hjelpe barnefamilier fra flyktningleirene til et trygt oppholdssted i Norge.

**Palestina**

Rogaland Arbeiderparti viser til den norske og internasjonale anerkjennelsen av den palestinske staten, samtidig som det fastslås at den israelske okkupasjonen fortsetter. Norge bør sammen med andre land ta initiativ i FN til våpenembargo av Israel. En må stille krav til slutterklæring ved våpenkjøp også av NATO-allierte, slik USA gjør, for å sikre at norske våpen og våpendeler ikke blir tilgjengelig for okkupasjonsmakten. Norge må også ta initiativ til økonomiske sanksjoner knyttet til alle produkter fra de ulovlige israelske bosetningene på palestinsk jord.

**Asylbarna**

Rogaland Arbeiderparti krever at i søknadsprosesser som involverer barns opphold i Norge, må saksbehandlingstiden kortes betydelig ned. Barn får fort sterke bindinger til bosted, språk og øvrige sosiale forhold. Når behandlingen om oppholdstillatelse tar flere år, virker det urimelig at barn må rives opp etter mange års skolegang, tilpasning og bindinger til lokalbefolkningen. FNs barnekonvensjon må tillegges enda større vekt, og i saker der utvisning/uttransportering er eneste utvei, må man sørge for at de som opplever at en kamerat eller venninne plutselig er borte også får god oppfølging.

**Ukraina**

Det er en svært alvorlig og bekymringsfull utvikling i Ukraina, den kanskje mest alvorlige siden den kalde krigens slutt. Russland bryter folkeretten med truslene om bruk av makt og den militære eskalering som pågår på Krim-halvøya. Rogaland Arbeiderparti krever respekt

for Ukrainas territorielle integritet, og støtter den tydelige fordømmelsen fra NATOs råd av Russlands militære opptrapping på Krim-halvøya. Med den spente og uavklarte situasjonen på Krim-halvøya er det nå viktig at alle parter viser tilbakeholdenhet, og at man lar diplomatiet virke. Rogaland Arbeiderparti mener at denne konflikten bare kan løses politisk, og at det er viktig at NATO og EU står sammen for å holde alle diplomatiske kanaler og møtesteder åpne.

***Rogaland Arbeiderparti vil:***

* *Opprettholde dagens nivå på 1 % på bistand:*
* anerkjenne Vest-Sahara som uavhengig stat.
* ha en øyeblikkelig «luftbro» for barnefamilier i Syria.
* at Norge tar initiativ i FN til våpenembargo av Israel, og at en stiller krav til slutterklæring ved våpenkjøp også av NATO-allierte.

**LEVEKÅR**

En kjernesak for Arbeiderpartiet er å motvirke økte forskjeller i samfunnet. En side av dette er en økende barnefattigdom. I 2009 foreslo Fordelingsutvalget, opprettet av den rød-grønne regjeringen, blant annet gratis kjernetid i barnehage og utfasing av kontantstøtten som konkrete tiltak for å avskaffe barnefattigdom i Norge. Vi ser nå at den nye regjeringen tvert imot øker takstene på kontantstøtten. Vi vil arbeide for å reversere dette og følge opp tiltakene som ble foreslått.

Å ha et sted å bo er en forutsetning for god helse, utdanning, arbeid og samfunnsdeltakelse. 150 000 personer i Norge kan karakteriseres som vanskeligstilte på boligmarkedet. For å sikre at bostøtten når sin hensikt, bør bostøtteordningen ytterligere styrkes ved å senke egenandelen av bougifter som husstanden selv må dekke, samt øke den øvre inntektsgrensen for husstandens totale inntekt slik at flere husstander vil få mulighet til å få utbetalt bostøtte.

Norge har mange flyktninger i norske asylmottak som ikke har en kommune å flytte til. Flyktninger med bosettingstillatelse må bosettes og få tilbud om arbeid så raskt som mulig. Det må opprettes statlige stimuleringstiltak for at bosettingskommuner kan inngå avtaler med lokale bedrifter om etablering av praksisplasser for flyktninger. Flyktningene må forplikte seg til parallelt å gjennomføre norskundervisning, opplæring i kultur og samfunnsfag.

**Kommunereform**

Fremskrivninger viser at det i årene som kommer blir vanskelig å opprettholde de offentlige velferdsordningene uten en kommunereform i utgangspunkt basert på frivillighet. Staten skal gi intensiver for kommune til å slå seg sammen.

Enkelte oppgaver, som samferdsel og arealplanlegging, krever geografisk nærhet samtidig som vi evner å tenke helhetlig. Rogaland Arbeiderparti ønsker å beholde tre forvaltningsnivåer, men dagens infrastruktur krever et regionalt nivå som er større og skiller seg fra dagens fylker. Ett regionalt folkevalgt nivå vil bidra til å se regioner som helhet.

**Plan - og bygningsloven**

Den nye regjeringen har gått i gang med arbeidet med å forenkle plan- og bygningsloven. Dette kan medføre at kravene til universell utforming i plan- og bygningsloven og i teknisk forskrift svekkes. Videre kan vi risikere at de tekniske kravene om miljøvennlige hus utvannes i stedet for å styrke disse kravene.

***Rogaland Arbeiderparti vil:***

* avvikle kontantstøtten, innføre aktivitetskort for barn og unge i hele landet, innføre gratis kjernetid i barnehagen, makspris i SFO og redusere egenandelen i Kulturskolen.
* senke egenandelen av boutgifter som husstanden selv må dekke, samt øke den øvre inntektsgrensen i bostøtteordningen.
* at norske kommuner skal ha plikt til å bosette det antall flyktninger IMDI etterspør.
* opprette statlige stimuleringstiltak for bosettingskommuner.
* beholde tre forvaltningsnivåer.
* etablere en samlet Vestlandsregion sammen med Hordaland, Sogn og Fjordane og Møre og Romsdal.
* på det sterkeste advare mot ethvert forslag/tiltak som kan svekke kravene til universell utforming, miljøkrav i plan- og bygningsloven og i teknisk forskrift.
* at legeattest sendes Trafikkstasjonen elektronisk ved fornyelse av førerkort for personer over 75 år.

**KLIMA, MILJØ OG ENERGI**

Norge er en energinasjon. Vi er i besittelse av enorme energiressurser som vi i solidaritet med verdenssamfunnet og framtidige generasjoner plikter å forvalte klokt og bærekraftig. Energirikdommen, har sammen med et godt sosialdemokratisk håndverk, vært avgjørende for at Norge gjentatte ganger de siste årene har blitt kåret til verdens beste land å bo i. Vi har med andre ord både plikt og mulighet til å ta en posisjon som foregangsland innen energi-, klima- og miljøpolitikken!

Den globale etterspørselen etter energi kommer til å øke kraftig de neste tiår. Framvoksende økonomier trenger både energi og overføring av kompetanse, og selv innenfor togradersmålet vil olje- og gass være viktige energibærere langt fram i tid. Verden vil fortsatt ha behov for olje og gass, men vi må sørge for at utslippene fra produksjonen reduseres til et minimum.

Forbrenning av kull, olje og gass er hovedkilden til utslipp av klimagasser. Kullkraft dekker i dag 43 % av verdens behov for elektrisitet, og kullforbruket øker. Skal vi ha noen mulighet til å nå utslippsmålene, må verdens utslipp fra kull begrenses kraftig de neste tiårene. Statens pensjonsfond utland (SPU) er en av verdens største investorer. En klimabevisst investeringsatferd hvor SPU trekker seg ut av kull, signaliserer et skifte som er helt nødvendig for at man skal lykkes i klimapolitikken. Vi vil også beholde et uavhengig Etikkråd og tydeliggjøre de etiske retningslinjene.

I Nordsjøbassenget er store utbyggingsprosjekter av vindkraft i full gang. Dette er et marked Norge har de beste forutsetninger for å levere til. For å kunne ta en posisjon innen utbygging og drift av offshore vindkraft i Europa, kreves det utbygging også i Norge. På land er det mange vindkraftprosjekt som er klare for utbygging. En rask voksende fornybarbransje krever kompetent arbeidskraft, og det er derfor avgjørende at det tilbys relevant fagutdanning.

Rogaland Arbeiderparti ønsker å utrede flere muligheter for støtteordninger for bedriftsetablering og næringsutvikling knyttet til satsing på nye energiformer og miljøteknologi.

***Rogaland Arbeiderparti vil:***

* at Norge skal fremstå som en foregangsnasjon innen klima- og miljøpolitikk.
* satse offensivt på forskning og utvikling innen ny fornybar energi og energieffektivisering.
* styrke “Fondet for klima, fornybar energi og energi­omlegging” ytterligere.
* at energibruken i bygg halveres innen 2040, og at energibruken i industrien reduseres med 20% innen 2020.
* sette konkrete mål for produksjon av ny fornybar energi også etter 2020.
* at Staten skal bruke sin eierrepresentasjon til å sette krav og stemme for at Statoil skal trekke seg ut av oljesandprosjekter.
* stille krav til utbyggerne om full elektrifisering av Utsirahøyden.
* at norsk energiproduksjon skal bidra til økt reduksjon av klimagassutslipp i EU gjennom eksport av fornybar balansekraft og etablering av flere utenlandskabler.
* etablere et hjemmemarked for offshore vind.
* støtte utbygging av Siragrunnen vindpark.
* at det skal opprettes landslinjer for fagutdanning av energioperatører for drift og vedlikehold av vind- og vannturbiner.
* at alle norske byer med mer enn 30 000 innbyggere utarbeider årlige klimaregnskap.
* gjøre kildesortering lovpålagt i norske kommuner.
* opprette stipend/grunnstøtte for gründere som innoverer innenfor fornybar energi.

**KULTUR OG FRITID**

Kultur er helt nødvendig for et samfunn som vektlegger demokrati, fellesskap, ytringsfrihet og utvikling. Vi trenger kultur som utfordrer, forener og får oss til å strekke oss - som individer og i fellesskap. Vi vil styrke den kulturelle grunnmuren ved å videreutvikle kulturtilbudene der menneskene bor og lever sine liv. Vi vil føre en kulturpolitikk som har plass til både bredde og topp. Rogaland Arbeiderparti er opptatt av å viderefører Kulturløftet 3 i alternative budsjetter, slik at vi får synliggjort våre mål i kulturpolitikken. Rogaland Arbeiderparti vil at man til valget i 2017, utarbeider ett nytt kulturløfte. Vi har sett konturene av Høyre/Frp - regjeringens kutt i kulturbudsjettet, og vi innser at et nytt kulturløfte vil måtte bygge opp igjen det som den sittende regjering river ned.

**Kulturskolen**

Kultur er viktig hele livet, men det er en særlig viktig oppgave å bidra til at barn og unge møter kultur tidlig, og at de får medvirke til og oppleve god kultur. Bosted og sosial rekruttering skal ikke bli avgjørende for om et barn får plass i kulturskolen. Arbeiderpartiet vil gi kulturskoletilbud til alle barn som ønsker det – blant annet i samarbeid med SFO og på ettermiddagstid.

**Rogaland Arbeiderparti vil:**

* at 1 % av statsbudsjettet står fast, og at vi følger opp Kulturløfte 3 i våre alternative budsjetter.
* at det utarbeides et nytt Kulturløfte 4 til valget i 2017.
* at det skal arbeides for å spre kunnskap om Den kulturelle skolesekken, matpakken og spaserstokken, og for at de økonomiske rammene til ordningen økes.
* innføre plikt for skoleeier til å tilby gratis kulturskoletime.
* styrke filmnæringen i Rogaland og jobbe for at kuttet i produksjonsstøtten reverseres.
* at papir- og nettaviser skal ha forutsigbare levevilkår og vil derfor opprettholde pressestøtten på dagens nivå.
* arbeide for å bedre støtteordningene og gi tilgang til gode øvingslokaler, slik at musikkkorps, kor og det frivillige kulturlivet i større grad likestilles med idretten og sikres en fortsatt framtid.

**LÆRERNE OG KS**

Arbeiderpartiet er opptatt av at skolen skal være best mulig for elevene. Organiseringen må være kunnskapsbasert. Dette må også være utgangspunktet for partene. Rogaland Arbeiderparti advarer derfor mot å skape fronter mot lærerorganisasjonene i diskusjonen om lærernes arbeidstidsbestemmelser.

Rogaland Arbeiderparti er meget bekymret for det høye konfliktnivået mellom KS og landets lærerorganisasjoner i striden om arbeidstid. Dette konfliktnivået synes uforenlig med både KS og den sittende regjerings uttalte ønske om å styrke kvaliteten i opplæringen.

Vi opplever lærerne som kunnskapsrike, engasjerte og hardtarbeidende ansatte som bidrar til positiv utvikling av skolen. Det er viktig at KS som arbeidsgiver sørger for økt rekruttering til yrket ved å skape gode rammer for en best mulig undervisning og et positivt omdømme for læreryrket. Vi går inn i en tid der mange lærere går ut i pensjon, samtidig som vi sliter med rekruttering og mange forlater læreryrket til fordel for andre jobber. Arbeiderpartiet er opptatt av lærernes arbeidsforhold. Vi er ikke tjent med en skolepolitikk som vil ha som en konsekvens at vi jager vekk arbeidstakere vi gjerne vil ha. Da kan prisen for noen kroner spart koste oss dyrt.

Lærerne og skolen må få en sentral arbeidsavtale og staten må ta tilbake forhandlingsansvaret fra KS.

**SENIORPOLITISK UTTALELSE**

Rogaland Arbeiderparti ønsker et større fokus på kommunenes seniorpolitikk. Både Samhandlingsreformen og ny helselov gir kommunene en større rolle i framtiden. Det vil være et stadig større behov for både sykehjemsplasser og omsorgsboliger, men også å løfte fram en debatt om framtidig folkehelse og veivalg til yngre og friskere eldre. Den nye generasjonen eldre er en generasjon som stiller krav. De vil kreve mer individuelle løsninger og utvidet bruk av teknologiske løsninger for et bedre hverdagsliv. Samtidig vet vi at det blir en stadig økende konkurranse om arbeidskraften. Det må få betydning for satsning på velferdsteknologi i boliger og utvikling av hjelpemidler til egenomsorg. slik at de varme hendene kan gjøre sin tjeneste der de varme hendene betyr mest!

Framtidens sykehjemsplasser, omsorgsboliger og hjemmetjenester må sømløst utfylle hverandre i tråd med omsorgstrappen. Utviklingen av hjemmetjenestene vil redusere behovet for omsorgsboliger, og derfor bør hjemmetjenestene være det dominerende tilbudet.

Arbeiderpartiet har gått foran i de fleste reformene i vårt samfunn, og det er naturlig at vi fortsetter med dette. Vi lever vesentlig lengre enn før, og de fleste av oss forblir aktive i alderdommen. Kommunene bør etablere aktivitetsentre for eldre inkl. matservering, som kan framstå som kultursentre også for andre aldersgrupper. Slik kan de eldre fremstå som den ressursgruppen de faktisk utgjør i framtiden. Ernæring og aktivitet er viktig for god helse, og slike aktivitetshus kan også på dette området utgjøre en forskjell.

Dersom den kommunale helse- og omsorgstjenesten i årene framover skal utvikles i samsvar med framtidas behov, vil det mange steder være nødvendig å etablere et sterkt interkommunalt samarbeid. Det vil sikre tilstrekkelig kompetanse og nødvendig økonomisk styrke for å gi god kvalitet i tjenestene. Rogaland Arbeiderparti oppfordrer kommunene til å se på nye muligheter for å styrke nærheten av helse- og omsorgstjenester i lokalmiljøet på alle omsorgsnivå for kommunens innbyggere.

“Livsglede for eldre” er unikt i den forstand at elever på Helse og sosial i videregående skole bidrar og er viktige medspillere. På denne måten knyttes kontakt mellom utdanning og yrkesliv, samtidig som en får praktisk erfaring i forhold til pasientgrupper en senere skal arbeide med. Rogaland Arbeiderparti vil utvikle dette samarbeidet ved å opprette flere prosjekter som kan bidra til å knytte positiv kontakt mellom unge og eldre, inkl. “Livsglede for eldre” som valgfag i ungdomsskolen.

**HOMOFILES RETTIGHETER**

Rogaland Arbeiderparti vil bemerke at det har skjedd mye positivt i samfunnet når det gjelder synet på LHBT.  Gjennom bevisste politiske holdninger er det gjort vedtak som har ført til at homofile nå blant annet kan gifte seg i kirken, adoptere barn og at de har de samme eiendoms- og lønnsrettighetene som heterofile. Men det gjenstår ennå mye før en er i mål med fullstendig likeverd. Rogaland Arbeiderparti viser til Rogaland fylkeskommune sin handlingsplan for homofile innen utdanning, arbeidsliv og offentlige tjenester. Denne planen er omfattende, og skal være gjennomført innen utgangen av 2014. Rogaland Arbeiderparti vil gå i bresjen for å få gjennomført denne handlingsplanen, både gjennom lokal, regional og nasjonal handling. Barnevernets regler inneholder en del avvikende regler, og disse må harmoniseres mellom heterofile og homofile ektepar. Som eksempel kan nevnes "Fosterhjemsforskriften" som sier at fosterforeldre bør bestå av fosterforeldre av forskjellig kjønn. Tiden er overmoden for å fjerne slike regler. Videre vil Rogaland Arbeiderparti arbeide for homofiles rett til å gi blod. Forbudet mot blodgivning er antikvarisk og utdatert. Et av paradoksene er at det er mulig for homofile å donere organer, men ikke gi blod. Rogaland Arbeiderparti vil arbeide aktivt for å få opphevet forbudet.

**8. MARS**

**God 8. mars!**

Rogaland Arbeiderparti vil ha en moderne og framtidsrettet familiepolitikk. Det betyr at kvinner og menn skal ha de samme mulighetene. Vi vil ha rimelige barnehageplasser til alle, gode permisjonsordninger for mødre og fedre, og at alle skal ha lik rett til god helsehjelp uansett hvor de bor.  
  
Høyre/Frp-regjeringen har lite å feire et halvt år etter at de vant valget. På flere områder ser vi at de tar Norge i feil retning. Det blir 7000 færre barnehageplasser, makprisen er fjærnet og to barnehageopptak i året er avlyst. Samtidig har regjeringen vedtatt at kontantstøtten utvides og økes, de kutter i pappapermen og beholder skatteklasse II. Dette er klare politiske endringer som vil føre til større forskjeller, gi dårligere integrering, og gjøre det mindre lønnsomt å jobbe. Norge blir mindre likestilt.

**Det kjønnsdelte arbeidsmarkedet**  
Omtrent like mange kvinner og menn tar høyere utdanning i dag, men allikevel velger de fleste fremdeles tradisjonelt. Arbeiderpartiet vil arbeide for å få en jevnere kjønnsbalanse i arbeidsmarkedet, ikke bare for kvinners deltakelse i mannsdominerte yrker, men også for menns deltakelse i kvinnedominerte yrker. En bedre balanse i sammensetningen av arbeidsstokken vil føre til et bedre arbeidsmiljø, og dermed bedre effektiviteten, integreringen, rekrutteringen og lønnsomheten i en bedrift eller virksomhet.  
  
**Legers reservasjonsrett**  
Arbeiderpartiet er opptatt av at pasientene er den svake part i møtet mellom pasient og lege. Derfor er det vår oppgave å ta vare på pasientenes rettigheter. Det betyr ikke at legene ikke skal ha rettigheter, men vi mener den er ivaretatt ved reservasjonsretten til å utføre en abort. Vi ønsker ikke å utvide denne og ser ingen prinsipiell forskjell i å henvise til en annen fastlege eller til en sykehuslege, pasienter som ønsker å be om en abort. Å gi fastleger mulighet til å reservere seg mot å henvise til abort vil være en innskrenkning av kvinners frihet og ikke minst kvinners rettigheter.